[{"text_idx": "#000003", "text": "Wedi ei lleoli i\u2019r de-orllewin o Ynys Mo\u0302n, gallwch gerdded yno ar hyd lan mo\u0302r maith a phrydferth ac, ar y ffordd yn o\u0302l o Ynys Llanddwyn, fe gewch yr olygfa orau o fynyddoedd Eryri. Am y lluniau gorau i ddogfennu eich siwrnai, ewch yno ar ddiwrnod braf a chewch luniau gwell wrth i\u2019r haul fachlud. Ond, cofiwch edrych ar amseroedd y llanw cyn i chi fentro, rhag ofn i chi gael eich dal yn sownd ar Ynys Llanddwyn!\nDyma leoliad dylai fod ar unrhyw restr anturiwr yng Nghymru! Mae pob twll a chornel pentref Portmeirion yn gyfle am lun. Adeiladwyd y pentref ymwelwyr rhwng 1925 a 1975 ac mae\u2019r adeiladau yn cael gofal arbennig gan weithwyr y safle. Yn ogystal a\u0302 thynnu lluniau gyda\u2019r adeiladau yn gefndir, cofiwch droi rownd a chael lluniau gyda thirwedd naturiol Cymru yn y cefndir!\nWrth gwrs, mae dewis helaeth o gestyll yng Nghymru, felly beth sy\u2019n gwneud Castell Conwy yn arbennig? Gyda digon i\u2019w ddarganfod, mae tref farchnad Conwy wedi ei hamgylchynu gan waliau\u2019r castell. Mae posib cerdded ar hyd y waliau yma, sy\u2019n cynnig golygfeydd hyfryd o\u2019r afon gerllaw. Yn ogystal a\u0302\u2019r castell, i lawr y lo\u0302n mae\u2019r ty\u0302 lleiaf ym Mhrydain sy\u2019n sefyll allan gyda\u2019i liw coch godidog. Dyma gyfle da am lun, yn enwedig os fydd eich gwisg yn cyd-fynd a\u2019r ty\u0302!"}, {"text_idx": "#000004", "text": "Mae\u2019r dref yma yn hynod o brysur gydag ymwelwyr am gyfnodau yn y gwyliau, ond mae\u2019r tai lliwgar a\u2019r strydoedd pert yn ei gwneud yn rhy hyfryd i\u2019w methu! Ewch am dro rhwng y strydoedd cul a mwynhewch yr hyn sydd gan gwmni\u0308au annibynnol yr dref i\u2019w gynnig.\nDyma leoliad arall ar Ynys Mo\u0302n, y tro hwn yn y gogledd ger tref porthladd Amlwch. Chwarel gopr oedd Mynydd Parys, sy\u2019n adnabyddus iawn am ei dirwedd arallfydol. Wrth droedio\u2019r llwybr, sy\u2019n mynd a chi ar daith ar hyd canrifoedd cyfoethog yr ardal, mae\u2019r tirwedd oren yn ddigon i ddenu diddordeb unrhyw un. Anodd iawn yw credu bod y fath le yn bodoli ymysg y caeau gwyrdd!"}, {"text_idx": "#000005", "text": "Ystyrir Ystrad Fflur yn geidwad diwylliant Cymru ond dim ond adfeilion sy\u2019n bodoli yno heddiw. Boed hynny, mae\u2019r safle yn werth ei weld er mwyn gwerthfawrogi\u2019r hanes a\u2019r awyrgylch. Wedi ei leoli yng ngogledd Ceredigion, cewch fwynhau\u2019r ardal am da\u0302l bach yn yr haf ond yn y gaeaf cewch fynediad am ddim.\nY dyddiau yma, mae Porthdinllaen ym Mhen Lly\u0302n yn fwyaf adnabyddus am dafarn Ty\u0302 Coch. Ar ddiwrnod braf (a hefyd ar ddiwrnodau llwm) mae cefndir coch y dafarn yn berffaith ar gyfer unrhyw hunlun a chewch gyfle euraidd i badl fyrddio mewn bae cysgodol. Mae\u2019r ffaith fod y traeth yn un cysgodol yn golygu fod sawl un o fyd natur yn dewis treulio ychydig o oriau yma hefyd. Tybed welwch chi forlo neu ddau?\nO un penrhyn i benrhyn arall, mae Penrhyn Gw\u0302yr wedi ei leoli yn ne Cymru, ddim yn bell o Abertawe. Mewn gwirionedd, does dim rhaid i chi ddibynnu ar dywydd braf i fwynhau\u2019r lleoliad yma. Mae\u2019r arfordir creigiog yn llawn bywyd a natur drawiadol drwy gydol y flwyddyn, glaw neu hindda!"}, {"text_idx": "#000006", "text": "Fyddwch chi\u2019n ymweld a\u0302\u2019r safleoedd yma dros yr haf, neu\u2019n mynd ar antur i leoliad gwahanol? Rhowch wybod i ni a chofiwch ein tagio ni mewn lluniau ar y cyfryngau cymdeithasol!"}]